

**SÜRGŐSSÉGI**

**Előterjesztés a HÜTTE – Egri Forralt Bor Napok támogatásáról**

**Tisztelt Közgyűlés!**

Az Agria Film Kft. szervezésében valósult meg tavaly először a HÜTTE – Egri Forralt Bor Napok. A szilveszteri programok mindig nagy tömeget vonzanak a Dobó térre, hagyományosan, rengeteg egri és ide látogató búcsúztatja az óévet a Dobó téri rendezvényen, melynek elmaradhatatlan része a tűzijáték.

A 2024. december 28. – 2025. január 1. 2:00 óráig zajló programokon egri zenészek, együttesek kapnak fellépési lehetőséget, az estéket DJ-k zárják. December 31-én pedig éjfélkor tűzijáték és egy fergeteges táncparti zárja az évet és köszönti az újévet.

A téren a faházakban egri borászatok, vendéglátóhelyek kínálata lesz megtalálható úgy, mint az adventi időszakban.

A programok megvalósítására 5.500.000 Ft támogatásigénylést nyújtott be a Kft., melynek fedezetét az Egri Sportcentrum Labdarúgó Sportegyesület által 2024. november 29-én visszafizetett 2024. évi 70.000.000 Ft működési támogatás előirányzata adja.

Az előterjesztés melléklete tartalmazza az igénylőlapot és a tervezett költségvetést.

Kérem a Tisztelt Közgyűlést, hogy a határozati javaslat szerint támogassa a rendezvényt.

Eger, 2024. december 18.

**Vágner Ákos**

polgármester

**Határozati javaslat (egyszerű szavazattöbbség):**

Eger Megyei Jogú Város Önkormányzatának Közgyűlése az **Agria Film Kft.** (székhely: 3300 Eger, Széchenyi u. 14.) **részére 5.500.000 Ft, azaz ötmillió-ötszázezer forint működési célú támogatást nyújt a HÜTTE - Egri Forralt Bor Napok programsorozat megvalósítására.** A Közgyűlés a támogatás nyújtásának fedezetéül elrendeli, hogy a Sporttevékenység – Sportcélú támogatások, kiadások - működési költségvetés – egyéb működési célú kiadások II/15/3/1/5/K alcímszámról kerüljön átcsoportosításra 5.500.000 Ft azaz ötmillió-ötszázezer forint, a II/12/1/1/5/K „Idegenforgalmi rendezvények – Idegenforgalmi jelentőségű kulturális rendezvények” alcímszámra működési célú támogatásként. Jelen döntésével felhatalmazza Eger MJV polgármesterét a megállapodás megkötésére. A Közgyűlés elrendeli, hogy az Agria Film Kft. a részére 2024. évben nyújtott támogatásokról egyszerre, legkésőbb 2025. január 31. napjáig benyújtott beszámolóval számoljon el.

**Felelős:** Vágner Ákos polgármester megbízásából:

dr. Kormos Ádám irodavezető

Kabinet Iroda

Vincze Adrienn irodavezető

Gazdasági Iroda

**Határidő:** 2024. december 31.